**Anatomisk terapeutisk kjemisk (ATC) klassifikasjon** brukes for å inndele legemidler i ulike grupper etter hvilke organsystemer de påvirker og deres terapeutiske og kjemiske egenskaper.

Dette klassifikasjonssystemet reguleres av WHOs *Collaborating Centre for Drug Statistics Methodology* og ble publisert første gang i 1976. Det er basert på den tidligere anatomiske klassifikasjonen (AC) utviklet av *European Pharmaceutical Market Research Association (EPhMRA)* og *Pharmaceutical Business Intelligence and Research Group (PBIRG).* Videreutviklingen er gjort ved Norsk Medisinaldepot på Kalbakken i Oslo.
  
**Inndeling**  

ATC-klassifikasjonen deler legemidler inn i grupper på 5 ulike nivåer: 

  
**Første nivå**  

Bokstavkode for anatomisk gruppe, totalt 14 grupper:

|  |  |
| --- | --- |
| A | Fordøyelsesorganer og stoffskifte *(A: Alimentary)* (inkl. insulin og anabole sterioder) |
| B | Blod og bloddannende organer |
| C | Hjerte og kretsløp *(C: Cardiovascular)* |
| D | Dermatologiske midler (inkl. antiinfektiva til utvortes bruk) |
| G | Urogenitalsystem og kjønnshormoner (inkl. antiinfektiva til gynekologisk bruk) |
| H | Hormoner til systemisk bruk, ekskl. kjønnshormoner og insulin |
| J | Antiinfektiva til systemisk bruk |
| L | Antineoplastiske og immunmodulerende midler |
| M | Muskler og skjelett |
| N | Nervesystemet |
| P | Antiparasitære midler, insecticider og insektmidler |
| R | Respirasjonsorganer |
| S | Sanseorganer |
| V | Varia (inkl. kontrastmidler og radioaktive midler) |

  
**Andre nivå**  

Tallkode (2 siffer) for terapeutisk hovedgruppe.
  
**Tredje nivå**  

Bokstavkode for terapeutisk/farmakologisk undergruppe.
  
**Fjerde nivå**  

Bokstavkode for kjemisk/terapeutisk/farmakologisk undergruppe.
  
**Femte nivå**  

Tallkode (2 siffer) for kjemisk substans-undergruppe.

Eksempel
--------

|  |  |
| --- | --- |
| N | Nervesystemet |
| N05 | Psykoleptika |
| N05B | Anxiolytika |
| N05B A | Benzodiazepin-derivater |
| N05B A01 | Diazepam |

Substansnavnene som brukes er internasjonale ikke-proprietære navn i den grad de finnes for de aktuelle substansene.

**ATC/DDD-systemet** er ATC-klassifikasjonen med tillegg av et mål for den antatte gjennomsnittsdosen per døgn av et legemiddel som brukes for sin hovedindikasjon hos voksne; definert døgndose (DDD).

Andre ATC-klassifikasjoner er ATCvet (for veterinærmedisin) og ATC-urteklassifikasjon (for urtepreparater).

ATCvet
------

Det *Anatomiske terapeutiske kjemiske klassifikasjonssystemet for veterinærmedisin* (ATCvet) blir brukt for å klassifisere medisiner for veterinærbruk. ATCvet-koder kan lages ved å sette bokstaven **Q** foran den vanlige ATC-koden som benyttes for medisiner for mennesker. Som et eksempel, så vil furosemid for veterinærbruk ha koden **Q**C03CA01.

Noen koder er kun i bruk for veterinærmedisin, som for eksempel *QI Immunologiske medisiner*.

Se også
-------

* Liste over legemidler

Referanser
----------

1. ↑  WHO Collaborating Centre for Drug Statistics Methodology: About the ATCvet classification system Arkivert 19. februar 2009 hos Wayback Machine.

Eksterne lenker
---------------

* Felleskatalogen
* WHO Collaborating Centre for Drug Statistics Methodology